አፍሪካ ያለበትን የተመጣጠና ምግብ እጥረት ለማስወገድ በሳይንሳዊ ጥናትና ምርምሮች የታገዙ ግብዓቶችን መጠቀም ይኖርባታል-ደመቀ መኮንን
አዲስ አበባ፤ ህዳር 3/2006 (ዋኢማ) – አፍሪካ ያለባትን የተመጣጠና ምግብ እጥረትና ረሃብ ለማስወገድ በሳይንሳዊ ጥናትና ምርምሮች የታገዙ ግብዓቶችን በአግባቡ መጠቀም እንደሚኖርባት ምክትል ጠቅላይ ሚኒስትር አቶ ደመቀ መኮንን ተናገሩ። 9ነኛው የባዮ-ቴክኖሎጂ አህጉራዊ ጉባኤ ”ባዮ ቴክኖሎጂ ለአፍሪካ ልማት” በሚል መሪ ቃል በአዲስ አበባ እየተካሄደ ነው። በጉባኤው መክፈቻ ወቅት ምክትል ጠቅላይ ሚኒስትር አቶ ደመቀ መኮንን እንደተናገሩት በአፍሪካ ያለውን አንገብጋቢና ስር የሰደደ የድህነት አዙሪት ለማስወገድ የባዮ-ቴክኖሎጂ አስተዋጽኦ የጎላ ነው። በተለይ አፍሪካ በምግብ እህል እራሷን ለመቻል የምርምር ተቋማት የሚያቀርቧቸውን የመፍትሄ ሃሳቦች የፖለቲካ መሪዎችና ፖሊሲ አውጪዎች ወደ ተግባር መቀዬር ይኖርባቸዋል። በባዮ-ቴክኖሎጂ ምርምር የሚገኙ ግብዓቶች አገራዊ የልማት እቅዶች የሚመሩባቸውን ፖሊሲዎችና ስትራቴጂዎች መልክ ለማስያዝ እገዛ እንዳለውም አቶ ደመቀ ተናግረዋል። አፍሪካ በባዮ-ቴክኖሎጂ ዘርፍ የተሻለ ተመክሮ ካላቸው አገራት ልምድ ብትጋራ አህጉሪቱ በምግብ እህል ራሷን ለመቻል የምታደርገውን ጥረት በተሻለ ሁኔታ ማሳካት እንደምትችል እምነታቸውን ገልጸዋል። አቶ ደመቀ እንዳሉት ኢትዮጵያ መካከለኛ ገቢ ካላቸው አገራት ተርታ ለመሰለፍ እያደረገች ባለው እንቅስቃሴ ባዮ-ቴክኖሎጂ የማይናቅ ድርሻ እንደሚኖረው ታምናለች። በኢትዮጵያ ከአራት ዓመታት በፊት የሳይንስ አካዳሚ መቋቋሙን ያስታወሱት ምክትል ጠቅላይ ሚኒስትሩ ይህም አገሪቱ ለዘርፉ የሰጠችውን ትኩረት የሚያሳይ መሆኑን አስረድተዋል። በአሁኑ ወቅት በኢትዮጵያ ወደ ከፍተኛ ትምህርት ተቋማት ከሚገቡ ተማሪዎች መካከል 70 በመቶ ያህሉ በተፈጥሮ ሳይንስ መስክ በተለይም በሳይንስ፣በሂሳብና በባዮሎጂ የትምህርት ዘርፎች ስለመሆኑም አስታውሰዋል። የኢትዮጵያ ሳይንስ አካዳሚ ስራ አስፈጻሚ ፕሮፌሰር ሽብሩ ተድላ በበኩላቸው በእውቀት ላይ የተመሰረተ ፈጣን ልማትን ለማምጣት የሳይንስ አካዳሚዎች ቁልፍ ሚና እንደሚጫወቱ ገልጸዋል። በአዲስ አበባ የተጀመረው አህጉራዊ ጉባኤ ባዮ-ቴክኖሎጂ በአፍሪካ ያለበትን ደረጃ፣ለአህጉሪቱ ልማት በሚፈጥረው ዕድልና ተግዳሮቶች ዙሪያ በጥልቅት ውይይት እንደሚያደረግም ፕሬፌሰሩ አብራርተዋል። መድረኩ ለአፍሪካ መንግስታት ባዮ-ቴክኖሎጂ ያለውን ጠቀሜታ ለማስረዳት እድል እንደሚሰጥም ጠቁመዋል። የአሜሪካ ብሔራዊ የሳይንሶች አካዳሚ የውጭ ጉዳይ ኃላፊ ማይክል ቲክሌግ ከኢትዮጵያ ሳይንስ አካዳሚ ጋር በትብብር ለመስራት ፍላጎት እንዳላቸው ገልጸዋል። ከተቋቋመ አራት አመታትን ብቻ ያስቆጠረው የኢትዮጵያ የሳይንስ አካዳሚ በቅርብ ጊዜ የተመሰረተ ቢሆንም እስካሁን ያሳዬው ጅምር የሚደነቅ መሆኑን ተናግረዋል።እንደ ኢዜአ ዘገባ ነገ  በሚጠናቀቀው አህጉራዊ ጉባኤ ላይ የአሜሪካ የሳይንስ አካዳሚዎች፣ፖሊሲ አውጪዎችንና በባዮ-ቴክኖሎጂ መስክ የተሰማሩ 125 ባለሙያዎች በመሳተፍ ላይ ናቸው።